
Ministru kabineta sēdes protokollēmums

Informatīvais ziņojums "Informatīvais ziņojums par sauszemes vēja parku turpmāko attīstību valstī"

· 1. Pieņemt zināšanai informatīvo ziņojumu par sauszemes vēja parku turpmāko attīstību valstī.
·  
· 2. Ekonomikas ministrijai sadarbībā ar Zemkopības ministriju un Finanšu ministriju līdz 2022. gada 1. augustam sagatavot un iesniegt Ministru kabinetā Ministru kabineta noteikuma projektu “Grozījumi Ministru Kabineta 2018.gada 19.jūnija noteikumos Nr. 350 “Publiskas personas zemes nomas un apbūves tiesības noteikumi””,  lai  nodrošinātu nepieciešamo regulējumu vēja enerģijas attīstībai publiskām personām piederošās meža zemēs.
· 3. Ekonomikas ministrijai līdz 2023. gada 1. jūnijam sagatavot un ekonomikas ministram iesniegt izskatīšanai Ministru kabinetā  regulējuma projektu par vēja un citu pie elektroenerģijas pārvades tīkla pieslēgto atjaunīgo energoresursu elektroenerģijas ražošanas jaudu (elektrostaciju) demontāžas kārtību un ietekmētās vides, tai skaitā zemes platību rekultivācijas nosacījumiem, novecojušo vēja parku jaudas atjaunošanas kārtību, tajā skaitā šīm darbībām nepieciešamā finansējuma nodrošināšanai.
· 4. Vides aizsardzības un reģionālās attīstības ministrijai sadarbībā ar Ekonomikas ministriju un Latvijas Pašvaldību savienību līdz 2022. gada 1. oktobrim sagatavot un publicēt vadlīnijas par vēja parku iekļaušanu pašvaldību teritoriju attīstības plānošanas dokumentos - teritorijas plānojumā un ilgtspējīgas attīstības stratēģijā.
· 5. Zemkopības ministrijai sadarbībā ar Ekonomikas ministriju un Vides aizsardzības un reģionālās attīstības ministriju, piesaistot iesaistītās pašvaldības līdz 2023. gada 1.maijam izstrādāt un zemkopības ministram iesniegt Ministru kabinetā informatīvo ziņojumu par vēja elektrostaciju ierīkošanas iespējām nacionālas nozīmes lauksaimniecības teritorijās.
· 6. Ekonomikas ministrijai sadarbībā ar Veselības ministriju, Latvijas pašvaldību savienību un Vēja enerģijas asociāciju līdz 2023. gada 1. jūnijam izstrādāt un ekonomikas ministram iesniegt ministru kabinetā normatīvā akta projektu, kas reglamentē trokšņu, mirguļošanas un zemfrekvences skaņas ietekmes novērtējumu uz cilvēka veselību.
· 7. Ekonomikas ministrijai sadarbībā ar Vides aizsardzības un reģionālās attīstības ministriju un Latvijas Pašvaldību savienību  līdz   2022. gada 1. oktobrim identificēt ES fondu un klimata finansējuma programmas, kurās iespējams iestrādāt vērtēšanas kritēriju un minēto kritēriju piemērošanas nosacījumiem par priekšrocībām pašvaldībām un teritorijām, kurās sekmīgi attīstās ar atjaunīgajiem energoresursiem iegūtas elektroenerģijas ražošanu.
· 8. Ekonomikas ministrijai līdz 2022. gada 31. decembrim sagatavot un ekonomikas ministram iesniegt izskatīšanai Ministru kabinetā Ministru kabineta noteikuma projektu “Grozījumi Ministru kabineta 2020.gada 2.septembra noteikumos Nr. 559 "Noteikumi par atļaujām elektroenerģijas ražošanas jaudu palielināšanai vai jaunu ražošanas iekārtu ieviešanai"”, lai novērstu informatīvajā ziņojumā identificētās problēmas attiecībā uz situācijām, kādās atļauju izsniegšana būtu ierobežojama.
· 9. Ekonomikas ministrijai līdz 2022. gada 1. septembrim sagatavot un ekonomikas ministram iesniegt izskatīšanai Ministru kabinetā likumprojektu “Grozījumi “Aizsargjoslu likumā””, kurā paredzētu atcelt pastāvošo aizsargjoslu ap vēja elektrostacijām.
· 10. Ekonomikas ministrijai līdz 2022.gada 1.decembrim sagatavot un ekonomikas ministram iesniegt izskatīšanai Ministru kabinetā Ministru kabineta noteikuma projektu "Grozījumi Ministru kabineta 2006.gada 25.jūlija noteikumos Nr.603 “Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu"", kas paredzētu precizēt tiesisko regulējumu attiecībā par vēja enerģijas komersantiem piederošu objektu aizsargjoslām. 

